b"\n_START_ARTICLE_\nPevketi\n_START_PARAGRAPH_\nPevketi (gr\xc5\xa1ko: \xce\xa0\xce\xb5\xcf\x85\xce\xba\xce\xad\xcf\x84\xce\xb9\xce\xbf\xce\xb9 [Peuk\xc3\xa9tioi]) ali Pedikli,  ilirsko pleme, ki je v antiki naseljevalo Apulijo na skrajnem jugovzhodu Apeninskega polotoka. Bili so eno od treh plemen, ki so tvorila japi\xc5\xa1ko civilizacijo. Imeli so tri pomembna mesta: Canosa, Silvium in Bitonto. Sedanja sedanja prestolnica Apulije Bari je bila takrat nepomembna. _NEWLINE_Pevketi so se naselili v ju\xc5\xbeni Italiji okoli leta 700 pr. n. \xc5\xa1t.. Mo\xc5\xbeno je tudi, da so se skupaj z Davni in Mesapi priselili \xc5\xbee v 11. stoletju pr. n. \xc5\xa1t.. V 4. stoletju pr. n. \xc5\xa1t. je Pevkete podjarmila Rimska republika._NEWLINE_Z nara\xc5\xa1\xc4\x8dajo\xc4\x8do helenizacijo pokrajine je Dionizij iz Halikarnasa za\xc4\x8del trditi, da je njihov eponimni prednik Pevket sin arkadijskega kralja Likaona, ki se je po o\xc4\x8detovi delitvi Peloponeza med dvaindvajset sinov skupaj z najmlaj\xc5\xa1im bratom Enotrom preselil v Italijo. To naj bi se zgodilo \xc5\xbee dolgo pred trojansko vojno. Sodobni pisci na mit gledajo kot na globoko prepri\xc4\x8danje Grkov, da so bili Pevketi kulturni del, \xc4\x8deprav majhen, Velike Gr\xc4\x8dije (gr\xc5\xa1ko: \xce\x9c\xce\xb5\xce\xb3\xce\xac\xce\xbb\xc4\x93 \xce\x95\xce\xbb\xce\xbb\xce\xac\xcf\x82 [Meg\xc3\xa1le Ell\xc3\xa1s])._NEWLINE_Herodot je zapisal povsem druga\xc4\x8dno izro\xc4\x8dilo, ki pravi, da so po smrti kretskega kralja Minosa vsi Kre\xc4\x8dani, razen Polihnitov in Praisianov, odpluli v Sikanijo (Sicilijo) in pet let oblegali Kamikus. Po neuspelem obleganju so morali zaradi lakote zapustiti Sikanijo in se odpraviti domov. Na morju jih je ob obali kasnej\xc5\xa1e Japigije zajelo hudo neurje in jih vrglo na obalo. Njihove ladje so se razbile, zato se niso mogli vrniti na Kreto. Ustanovili so mesto Hirija in se iz Kre\xc4\x8danov preimenovali v Japige._NEWLINE_Strabon jih je umestil severno od Kalabrov in dodal: \xc2\xbbImen Pevketi in Davni staroselci sploh niso uporabljali, razen v davni preteklosti\xc2\xab. V Strabonovih \xc4\x8dasih so bili na tem ozemlju naseljeni samo \xc5\xa1e ostanki nekdanjih Pevketov, edina povezava med Brindisijem in Beneventom  pa je bila samo \xc5\xa1e ozek kolovoz. Strabonovo delitev na Davne, Pevkete in Mesape, ki so vsi govorili mesapski jezik, potrjuje predrimska keramika. Pevceti so imeli dvanajst plemenskih pradr\xc5\xbeavic. Eno od njih predstavlja sadanja Altamura._NEWLINE_L'Encyclop\xc3\xa9die Pevkete  lo\xc4\x8duje od drugega anti\xc4\x8dnega ljudstva z istim imenom (Peucetioi), ki je \xc5\xbeivelo v Liburniji na severu Jadranskega morja. Enciklopedija se sklicuje na Kalimahovo citiranje Plinija (H.N. III.21), ki pravi, da je njihovo ozemlje del Ilirije. Sodobna etnografija imeni obravnava kot sinonima.\n_START_SECTION_\nGospodarstvo\n_START_PARAGRAPH_\nPevketsko gospodarstvo je temeljilo na \xc5\xbeivinoreji in rokodelstvu, kar je privedlo do razvoja kolovrata in tkanja volne. Pomembni so bili tudi stiki z gr\xc5\xa1kimi kolonijami  v Veliki Gr\xc4\x8diji, predvsem z Metapontom in Tarantom. Stike so potrdile najdbe kovancev in kerami\xc4\x8dnih vaz."